b'\n_START_ARTICLE_\nDavorin Nemani\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v Metliki in Novem mestu ter gimnaziji v Novem mestu in na Reki je \xc5\xa1tudiral klasi\xc4\x8dno filologijo in slavistiko na Dunaju. Slu\xc5\xbeboval je od 1877 v Gorici (eno leto) in v Pazinu, od 5. febr. 1885 do 1900 kot ravnatelj sarajevske velike gimnazije, nato kot nadzornik za srednje \xc5\xa1ole v Bosni in Hercegovini do 1910, ko je bil upokojen._NEWLINE_Ko je pri\xc5\xa1el v Pazin, ga je za\xc4\x8delo zanimati \xc4\x8dakavsko nare\xc4\x8dje v severnozahodni Istri, na otoku Krku in v hrva\xc5\xa1kem Primorju; to nare\xc4\x8dje je temeljito raziskoval in zapisoval. Plod te raziskave je zbrano v delu \xc4\x8cakavisch-kroatische Studien, I. Accentlehre 1\xe2\x80\x933. V njem je obdelal akcent samostalnikov, zaimkov, pridevnikov, \xc5\xa1tevnikov in \xc4\x8dlenkov. Ni pa obdelal akcenta pri glagolu in tudi ni priob\xc4\x8dil oblikoslovja, kakor je prvotno nameraval. Te obravnave imajo danes pomen le \xc5\xa1e zaradi akcentskega mesta in kvantitete, ker Nemani\xc4\x8d \xc5\xbeal ni natan\xc4\x8dno lo\xc4\x8dil akcentskih kvalitet. Iz Pazina je Nemani\xc4\x8d poslal Ljubljanskemu zvonu zanimivo narodno pripovedko \xc4\x8cegar sem bila lani h\xc4\x8di, sem letos mati (1884), kateri motiv je podoben srbski narodni pesmi o zidanju Skadra. V istem letniku Ljubljanskega zvona je objavil tudi\xc2\xa0\xc2\xbbDrobtine\xc2\xab\xc2\xa0za slovenski slovar, ki jih je nabral med Belokranjci v okolici Metlike. Za Sketovo Staroslovensko \xc4\x8ditanko za vi\xc5\xa1je razrede srednjih \xc5\xa1ol (Dunaj, 1894) je napisal \xc4\x8dlanek Staroslovenska knji\xc5\xbeevnost. Kot Miklo\xc5\xa1i\xc4\x8dev u\xc4\x8denec v njem \xc5\xa1e vedno zagovarja Kopitarjevo in Miklo\xc5\xa1i\xc4\x8devo panonsko-slovensko teorijo o domovini starocerkvenoslovanskega jezika. Za znano delo Die \xc3\xb6sterr.-ung. Monarchie in Wort und Bild. Bosnien und Hercegovina (Dunaj 1901) je opisal srbskohrvatski jezik in njegovo zgodovino v Bosni in Hercegovini.'